
Νησιωτικής Ελλάδας 
στη Λέσβο... 


Φέτος την Άνοιξη στη Λέσβο, εκτός από την οργιαστική φύση του Βορειοανατολικού Αιγαίου, ανθίζουν μία σειρά από εικαστικές δράσεις για την Νησιωτική Ελλάδα. 

Το Δίκτυο Νησιωτικών Αναπτυξιακών Εταιρειών Ελλάδας - ΝΗΣΩΝ ΠΕΡΙΠΛΟΥΣ, και η ΕΤΑΙΡΕΙΑ ΤΟΠΙΚΗΣ ΑΝΑΠΤΥΞΗΣ ΛΕΣΒΟΥ, φιλοξενούν εκτιμώντας ιδιαίτερα το ενδιαφέρον που εκδήλωσαν, νέους και καταξιωμένους δημιουργούς στο νησί της Λέσβου. 
Το κάστρο της Μυτιλήνης, το "Παλιό Χάνι της Αγοράς", το Οθωμανικό Λουτρό - Τσαρσί Χαμάμ, το Δημοτικό Θέατρο Λέσβου, το Μουσείο Βιομηχανικής Ελαιουργίας στην Αγία Παρασκευή,  Η Δημοτική Πινακοθήκη, γεμίζουν με την ένταση και την ανάταση της δημιουργικής διαδικασίας.     
Μία δέσμη δράσεων που αγκαλιάζει τα νησιά της Ελλάδος, κινητοποιεί νέους και φτασμένους καλλιτέχνες, παράγει πρωτότυπο έργο, παρεμβαίνει εικαστικά στην πόλη της Μυτιλήνης και θέτει ερωτήματα εικαστικά, αναπτυξιακά και, αναπόφευκτα, οικονομικά. 
"...διαλέξαμε να τιμήσουμε την εικαστική δημιουργία της νησιωτικής Ελλάδας και να φέρουμε κοντά τα νησιά μας καταδεικνύοντας ότι οι θάλασσες μας, μας ενώνουν..." 
Μετά από δημόσια πρόσκληση 143 Εικαστικοί Δημιουργοί από μαθητές έως καταξιωμένους καλλιτέχνες, από τη νησιωτική Ελλάδα, εκδήλωσαν ενδιαφέρον για να λάβουν μέρος σε μια διαδικασία συλλογικότητας, όσμωσης και εικαστικής έκφρασης της νησιωτικής Ελλάδας. 
143 Εικαστικοί Δημιουργοί, 187 πρωτότυπα έργα, ΜΙΑ ΔΡΑΣΗ, σε μια αξιοσημείωτη κινητοποίηση με σκοπό την ανταλλαγή απόψεων, γνώσης και εμπειριών, που εμπλουτίζει και αναδεικνύει το πολιτιστικό απόθεμα των νησιωτικών περιοχών της Ελλάδας σε χαλεπούς καιρούς...
Δύο master class, ένα ζωγραφικής και ένα comics, μία ημερίδα και έξι εικαστικές στάσεις συνιστούν μία ενιαία εικαστική διαδρομή που διαπερνά το νησί και υπενθυμίζει το ρόλο του πολιτισμού, ως μοχλό περιφερειακής ανάπτυξης. 


1. ΜASTERCLASS ΖΩΓΡΑΦΙΚΗΣ, 
από την Παρασκευή 22 έως την Κυριακή 24 Μαίου 2015, με θέμα:
Νησιωτικότητα/Μία σπουδή σε ένα τόπο
Το master class συντονίζει ο ζωγράφος και καθηγητής στη Σχολή Εικαστικών  και Εφαρμοσμένων Τεχνών της Φλώρινας, Γιάννης Ζιώγας. 
Το masterclass ζωγραφικής  θα πραγματοποιηθεί, κατά τις δύο πρώτες ημέρες (Παρασκευή 22.05 και Σάββατο 23.05) στον υπαίθριο χώρο του Κάστρου Μυτιλήνης και την τρίτη μέρα (Κυριακή 24.05) στον πολυχώρο της Εκδήλωσης, το «Παλιό Χάνι της Μυτιλήνης» στην αγορά, στον κεντρικό εμπορικό δρόμο της πόλης, την Ερμού.
Η διαδικασία αυτού του Μasterclass θα έχει αναφορά το έργο του έλληνα ζωγράφου Σπύρου Παπαλουκά και τον τρόπο που ερμήνευσε τη νησιωτικότητα. 
Ο Παπαλουκάς διερεύνησε τη νησιωτικότητα αφού εργάστηκε σε διάφορα νησιά του Αιγαίου (Μυτιλήνη, Αίγινα, Πάρος). Η θεωρία του για τα θερμά/ψυχρά, για τον τρόπο αποτύπωσης του μαύρου, για τη δύναμη της κηλίδας, τη σημασία της πρωτογενούς ζωγραφικής μάζας προκύπτουν από τη μελέτη της φύσης και ειδικά των νησιωτικών περιοχών στις οποίες εργάστηκε.
Το Μasterclass ζωγραφικής θα διερευνήσει τον τρόπο που οι διδαχές του Παπαλουκά εξακολουθούν να είναι και σήμερα πρωτότυπες στις αναγνώσεις του τοπίου και στον τρόπο που οι πραγματικές πληροφορίες μετασχηματίζονται σε οπτικούς κώδικες, ειδικά στον τρόπο της νησιωτικότητας και αυτά που η νησιωτικότητα σημαίνει. 
Με το έργο του Παπαλουκά θα γίνει μια πρώτη προσπάθεια στο Μasterclass Ζωγραφικής θα τεθούν κάποιες αρχικές παράμετροι της σύγχρονης διάστασης της νησιωτικότητας και να δημιουργηθούν προϋποθέσεις καλλιτεχνικής έρευνας για το μέλλον. Οι συμμετέχοντες θα δημιουργήσουν κατά τη διάρκεια του masterclass ένα Εικαστικό Χάρτη, ο οποίος θα αποτυπώνει την εκφραστική τους διαδρομή κατά τη διάρκεια του τριημέρου. 
Θα δημιουργηθούν με αυτό τον τρόπο 14 Εικαστικοί Χάρτες τόσοι όσοι και οι συμμετέχοντες/ουσες, οι οποίοι θα εκτεθούν “Στο παλιό Χάνι της Αγοράς”. Παράλληλα θα εκτεθούν προσχέδια, σημειώσεις, αντικείμενα που προκάλεσαν ενδιαφέρον, ψηφιακές καταγραφές, ώστε θα αποτυπωθεί το σύνολο όλων εκείνων που σχημάτισαν την καλλιτεχνική διαδικασία.

2. MASTERCLASS-ΕΡΓΑΣΤΗΡΙΟ - COMICS, 
από την Δευτέρα 25 έως την Τετάρτη 27 Μαίου 2015, με θέμα: 
Νησιωτικότητα και Επικοινωνία «Οι ΓΛΑΡΟΙ»
To Μaster class Comics συντονίζει ο σκιτσογράφος -  δημιουργός κόμικς  και  Δρ.  Πολιτισμικής Τεχνολογίας και Επικοινωνίας του Πανεπιστήμιο Αιγαίου Soloup (Αντώνης Νικολόπουλος)
To Μaster class Comics είναι αφιερωμένο στον αφηγηματικό κόσμο του μεγάλου συγγραφέα Ηλία Βενέζη και βασίζεται στο διήγημα του ”Οι Γλάροι” από τη συλλογή διηγημάτων ΑΙΓΑΙΟ, (1941).
Το masterclass των Comics θα έχει ως άξονα, την δημιουργία  μιας κόμικς αφήγησης από τους συμμετέχοντες. Ο κάθε ένας από τους δημιουργούς θα εργαστεί πάνω στην δική του ιστορία, η οποία θα αναφέρεται άμεσα στο πρωτότυπο κείμενο του μεγάλου Συγγραφέα μας, Ηλία Βενέζη. 
Συνεύρεση και συνδημιουργία, ανταλλαγή απόψεων κι αισθητικών, συζητήσεις πάνω στην σκηνοθεσία, το layout των σελίδων, τις διαφορετικές επιλογές και τις δυνατότητες απόδοσης μιας δοσμένης αφήγησης. Στόχος, πέρα από την δημιουργία των κόμικς, είναι να ανιχνευτούν οι διαφορετικοί εκφραστικοί δρόμοι που επιλέγει ο κάθε εικαστικός, έχοντας πλέον υπόψη του τις εναλλακτικές δυνατότητες αφήγησης της ίδιας ιστορίας, κάτω από ένα διαφορετικό σκεπτικό και προσέγγιση. Στο πλαίσιο του Maste Class, θα δημιουργηθούν εκδοχές - μικρά graphic novels με το σενάριο "Οι Γλάροι", θα εκτεθούν στο “Στο παλιό Χάνι της Αγοράς” και στη συνέχεια θα εκδοθούν. Στο πλαίσιο του masterclass - Comics, οι συμμετέχοντες θα συναντηθούν και θα συνομιλήσουν με την κόρη του Ηλία Βενέζη, κ. Άννα Βενέζη Κοσμετάτου.

3. "ΣΥΝΑΝΤΗΣΗ ΝΗΣΙΩΤΙΚΩΝ ΠΕΡΙΟΧΩΝ"
 Την Παρασκευή 29 Μαΐου, το πρωί,  στο Μουσείο Βιομηχανικής Ελαιουργίας Λέσβου, του Πολιτιστικού Ιδρύματος του Ομίλου Πειραιώς, στην Αγία Παρασκευή Λέσβου θα πραγματοποιηθεί ΕΚΔΉΛΩΣΗ με θέμα: 
 “ΣΥΝΑΝΤΗΣΗ ΠΟΛΙΤΙΣΜΟΥ ΚΑΙ ΕΙΚΑΣΤΙΚΩΝ ΤΕΧΝΩΝ” ΝΗΣΩΝ ΠΕΡΙΠΛΟΥΣ “ΠΟΛΙΤΙΣΜΟΣ ΚΑΙ ΕΙΚΑΣΤΙΚΕΣ ΤΕΧΝΕΣ. ΠΡΟΤΑΣΕΙΣ ΤΟΠΙΚΗΣ ΑΝΑΠΤΥΞΙΑΚΗΣ ΣΤΡΑΤΗΓΙΚΗΣ” 
(το αναλυτικό πρόγραμμα της ημερίδας επισυνάπτεται) 

4. Εικαστικές διαδρομές ΝΗΣΩΝ ΠΕΡΙΠΛΟΥΣ.
Το Σάββατο 30 Μαίου, η τέχνη βγαίνει βόλτα στο νησί. 
Πέντε εικαστικές διαδρομές και μία παρουσίαση βιβλίου, γεμίζουν το νησί με τη δημιουργική δύναμη της τέχνης της νησιωτικής Ελλάδας.
I. 
Δημοτικό Θέατρο Λέσβου - Μυτιλήνη 
Έκθεση Φωτογραφίας, “ΝΗΣΩΝ ΠΕΡΙΠΛΟΥΣ, ΣΤΕΡΙΕΣ ΘΑΛΑΣΣΙΝΩΝ 10.000 ΕΝΤΥΠΩΣΕΙΣ”
II.
Πολυχώρος ΝΗΣΩΝ ΠΕΡΙΠΛΟΥΣ - ”Το παλιό Χάνι της Αγοράς” 
Παρουσίαση των Εργαστηρίων των συμμετεχόντων καλλιτεχνών του ΝΗΣΩΝ ΠΕΡΙΠΛΟΥΣ.  MASTERCLASS ΖΩΓΡΑΦΙΚΗΣ, Ιωάννης Ζιώγας 
MASTERCLASS COMICS, Soloúp-Αντώνης Νικολόπουλος 
Εικαστικές Δημιουργίες
III.
Επιμελητήριο Λέσβου 
Ομαδική Έκθεση Ζωγραφικής δημιουργών της Νησιωτικής Ελλάδας με τίτλο: “Ελληνικές Θάλασσες και Ζωγραφική, Σπουδή στη Νησιωτικότητα” 
Εικαστικός Επιμελητής, Δημήτρης Καλαντζάκης 
IV.
“Οθωμανικό Λουτρό” - ”Τσαρσί Χαμάμ” 
Ομαδική Έκθεση Ζωγραφικής δημιουργών της Λέσβου με τίτλο: ”Το χρώμα της Ανατολής" Εικαστικός Επιμελητής, Δημήτρης Καλαντζάκης 
V. 
Μουσείο Βιομηχανικής Ελαιουργίας Λέσβου, στην Αγία Παρασκευή, (Πολιτιστικό  Ίδρυμα Ομίλου Πειραιώς με την χορηγία του χώρου της εκδήλωσης). 
Έκθεση του σκιτσογράφου Αντώνη Νικολόπουλου - Soloúp, με τίτλο “Soloúp: Από την Μυτιλήνη στο Αϊβαλί, “Ένα ταξίδι στο χρόνο” - ΝΗΣΩΝ ΠΕΡΙΠΛΟΥΣ.
VI.
Βιβλιοπωλείο “BOOK and ART”, Οδός Κομνηνάκη, στις 18.30 – 20.00 
Παρουσίαση Βιβλίου - ”Αιβαλί” - Soloúp-Αντώνης Νικολόπουλος 
VI.
[bookmark: _GoBack]Επιμελητήριο Λέσβου: 20.00-...
Εκδήλωση Εγκαινίων στο χώρο της Ομαδικής Έκθεσης Ζωγραφικής δημιουργών της Νησιωτικής Ελλάδας με τίτλο: “Ελληνικές Θάλασσες και Ζωγραφική, Σπουδή στη Νησιωτικότητα”.

Όλες οι δράσεις πραγματοποιούνται στο πλαίσιο του ΣΧΕΔΙΟΥ ΔΡΑΣΗΣ ΔΙΑΠΕΡΙΦΕΡΕΙΑΚΗΣ ΣΥΝΕΡΓΑΣΙΑΣ, ΔΙΚΤΥΟ ΑΝΑΠΤΥΞΙΑΚΩΝ ΕΤΑΙΡΙΩΝ ΝΗΣΙΩΤΙΚΗΣ ΕΛΛΑΔΑΣ - "ΝΗΣΩΝ ΠΕΡΙΠΛΟΥΣ", του ΑΞΟΝΑ 4-ΠΑΑ, προσέγγιση LEADER
Για περισσότερες πληροφορίες: ΕΤΑΛ Α.Ε., ΑΝΑΣΤΑΣΙΟΣ Μ. ΠΕΡΙΜΕΝΗΣ, +30 22510 29400, www.nissonart.com

